Ο **Ουίλιαμ Όρμπιτ** (γεννημένος William Mark Wainwright, 15 Δεκεμβρίου 1956) είναι Βρετανός μουσικός, συνθέτης και μουσικός παραγωγός, περισσότερο γνωστός για το έργο του στο δίσκο *Ray of Light* της Madonna, που απέσπασε 4 Βραβεία Grammy και έχει πουλήσει παγκοσμίως περισσότερα από 16 εκατομμύρια αντίτυπα. Επίσης, ανέλαβε να κάνει παραγωγή σε αρκετά ακυκλοφόρητα τραγούδια της Madonna. Έχει κάνει την παραγωγή του άλμπουμ *13* των Blur και διασκεύασε αρκετά τραγούδια από τον ίδιο δίσκο. Επιπλέον, κάνει και ορχηστρικές συνθέσεις. Συνολικά έχει κερδίσει 3 βραβεία Grammy και 2 βραβεία Ivor Novello.

Πρώιμα χρόνια
-------------

Ο Όρμπιτ γεννήθηκε στο Σόρντιτς και μεγάλωσε στο Πάλμερς Γκριν, ένα προάστιο του Λονδίνου. Και οι δύο γονείς του ήταν δάσκαλοι και έχει ένα μικρό αδερφό. Στην ηλικία των 16 ετών παράτησε το σχολείο και έκανε διάφορες δουλειές με χαμηλές αποδοχές, ενώ παράλληλα έψαχνε ένα τρόπο να εκφράσει τη δημιουργικότητά του. Περίπου την ίδια περίοδο και ενώ ζούσε με ένα συγκάτοικο που προσπαθούσε να ξεκινήσει ένα στούντιο ηχογράφησης, ο Όρμπιτ βρήκε το μουσικό του κάλεσμα.

Καριέρα
-------

Πέρα από το ότι είναι παραγωγός, ο Όρμπιτ είναι επίσης συνθέτης και μουσικός ο οποίος έχει ειδικευτεί στα ηλεκτρονικά πλήκτρα και του οποίου μεγάλο τμήμα της δουλειάς του περιλαμβάνει κιθάρα και μπάσο. Έχει ηχογραφήσει αρκετά κατά κύριο λόγο ορχηστρικά σόλο άλμπουμ μέσω της δισκογραφικής I.R.S. No Speak, υπό τον τίτλο *Strange Cargo*. Στη σειρά αυτών των δίσκων συμπεριλαμβάνονται τραγούδια με φωνητικά μεταξύ άλλων από τους Μπεθ Όρτον, Λόρι Μάιερ και Τζο Φρανκ. Το τραγούδι "Water from a Vine Leaf" έγινε εμπορική επιτυχία και περιλαμβάνεται στο δίσκο του, *Strange Cargo III*.

Πίσω στη δεκαετία του ’80 και πολύ πριν από τη solo δουλειά του, δημιούργησε το συγκρότημα Torch Song μαζί με τη Λόρι Μάιερ. Την ίδια εποχή, το συγκρότημα δημιούργησε το δικό του studio σε ένα εγκαταλελειμμένο σχολείο στο Harrow Road. Μοιράζονταν τα δικαιώματα του χώρου μαζί με μία ομάδα Ισπανών αναρχικών και ο χώρος μετονομάστηκε σε El Centro Iberico. Αργότερα προστέθηκε ένα ακόμα μέλος, ο Ρίκο Κόνινγκ.

Ο Όρμπιτ υπήρξε η μουσική δύναμη πίσω από το συγκρότημα Bassomatic στις αρχές της δεκαετίας του 1990. Το 1990, η μεγάλη τους επιτυχία ήταν το τραγούδι "Fascinating Rhythm".

Ο Όρμπιτ ανέλαβε επίσης παραγωγές και διασκευές τραγουδιών για αρκετούς άλλους καλλιτέχνες. Συμμετείχε παίζοντας κιθάρα στον EP δίσκο του Ετιέν Νταό, *Pop Satori*, που κυκλοφόρησε το 1986. Διασκεύασε και παρήγαγε μαζί με τον Μαρκ Μουρ το τραγούδι "Batdance", το οποίο έγραψε ο Prince για την ταινία Batman, που προβλήθηκε το 1989. Το 1991 έκανε δύο ρεμίξ το κομμάτι του Seal με τίτλο "Killer Dance" και κυκλοφόρησαν σε βινύλιο που φέρει τον τίτλο "Killer Dance (William Orbit Remixes)". Το 1993 συνεργάστηκε με το συγκρότημα One Dove, καθώς τα ρεμίξ του προστέθηκαν στο σινγκλ του συγκροτήματος με τίτλο "Breakdown". Οι διασκευές του Όρμπιτ έχουν στοιχεία ηλεκτρονικών τεχνικών και ήχων, που έχουν γίνει σήμα κατατεθέν της σόλο δουλειάς του.

Επίσης, ο Όρμπιτ ανέλαβε την παραγωγή μίας διασκευής του κομματιού "Adagio for Strings" του Σάμιουελ Μπάρμπερ, η αυθεντική εκτέλεση του οποίου χρησιμοποιήθηκε ως το βασικό μουσικό θέμα της ταινίας *Platoon* του 1986. Το "Adagio" κυκλοφόρησε το 1995 στο βινύλιο *Pieces in a Modern Style*, μία συλλογή από σύγχρονες διασκευές κλασικών κομματιών. Η διασκευή του Όρμπιτ διασκευάστηκε εκ νέου το 1999 από τον DJ Φέρι Κόρστεν κι έγινε αρκετά μεγάλη επιτυχία στα club, αγγίζοντας και το Top 5 των βρετανικών τσαρτ, με υψηλότερη θέση το #4.

Το 1998 εργάστηκε στην παραγωγή του άλμπουμ *Ray of Light* της Madonna. Πολλά χρόνια μετά την κυκλοφορία του, ο Όρμπιτ αποκάλυψε ότι εκείνη την περίοδο είχε έλλειψη αυτοπεποίθησης και "δεν ήξερε τι τον περίμενε". Το άλμπουμ τελικά απέσπασε 4 βραβεία Grammy και πούλησε παγκοσμίως περισσότερα από 16 εκατομμύρια κομμάτια.

Το 2000 βραβεύτηκε μαζί με τη Madonna με ένα βραβείο Ivor Novello για το τραγούδι "Beautiful Stranger" και το 2001 για το "Pure Shores" των All Saints.

Επίσης, συνεργάστηκε με τις Sugababes ("Spiral") και την Pink ("Feel Good Time" από την ταινία *Οι Άγγελοι του Τράρλι 2: Δράση Πέρα από τα Όρια*). Το 2003 ανέλαβε την παραγωγή του EP *Dice* για τον Φίνλι Κουέι με φωνητικά της Μπεθ Όρτον. Ο Κουέι ήταν εκείνος που έπαιξε κιθάρα και τραγούδησε σε ορισμένα τραγούδια του Όρμπιτ συμπεριλαμβανομένου και του ακυκλοφόρητου κομματιού "Arioso" της Madonna. Μία από τις καλύτερες διασκευές του Όρμπιτ θεωρείται η διασκευή του τραγουδιού "Electrical Storm" του συγκροτήματος U2 από το άλμπουμ τους, *The Best of 1990–2000*. Η διασκευή αυτή έχει τίτλο "Electrical Storm" (William Orbit Mix) και συμπεριλαμβάνεται στο ομότιτλο σινγκλ των U2.

Το 1990 ίδρυσε την δική του δισκογραφική εταιρεία, τη Guerilla Records, σε συνεργασία με τους Ντικ Ο'Ντελ και Τζον Γκόσλινγκ.

Ο Όρμπιτ έχει δημιουργήσει επίσης αρκετές ραδιοφωνικές εκπομπές. To 1996 ανέλαβε μία εκπομπή η οποία βασιζόταν σε στοιχεία του Λος Άντζελες με όνομα *Stereo Odyssey*.

Το 2004, το τραγούδι του "Time To Get Wize" χρησιμοποιήθηκε στην ταινία *What the Bleep Do We Know!?*. Ο τίτλος του τραγουδιού είναι εμπνευσμένος από λόγια βγαλμένα από το σενάριο της ταινίας.

Μέσα στο 2006 κυκλοφόρησε από την εταιρεία Sanctuary το άλμπουμ του Όρμπιτ *Hello Waveforms*. Επίσης, ανέλαβε και την παραγωγή δύο ακόμα τραγουδιών ("Louise" και "Summertime") για το άλμπουμ του Ρόμπι Γουίλιαμς *Rudebox*, το οποίο κυκλοφόρησε το ίδιο έτος. Την ίδια περίοδο διασκεύασε και αρκετά κομμάτια από το πιο πρόσφατο δίσκο της Λόρι Μάιερ, *Black Lining*.

Το φθινόπωρο του 2006, ένα κομμάτι με τίτλο "Purdy," το οποίο ο Όρμπιτ το συνέθεσε μαζί με τη Λόρι Μάιερ και τον Ρίκο Κόνινγκ, χρησιμοποιήθηκε ως μουσική στην τηλεοπτική διαφημιστική καμπάνια της φίρμας H&M στην οποία πρωταγωνιστεί η Madonna και είχε σκηνοθετηθεί από την ίδια και τον Νταν Κάνταν.

Μέσα στο 2007,ο Όρμπιτ συνέθεσε το πρώτο του ορχηστρικό σύνολο για μία ολοκληρωμένη ορχήστρα. Η σύνθεση αυτή εκτελέστηκε για πρώτη φορά στις 8 Ιουλίου του 2007, από τη φιλαρμονική ορχήστρα του BBC στο Bridgewater Hall, κατά τη διάρκεια του Διεθνούς Φεστιβάλ του Μάντσεστερ. Στις 3 Απριλίου του 2014, ο Όρμπιτ κυκλοφόρησε αυτή την εκτέλεση σε άλμπουμ υπό τον τίτλο *Orbit Symphonic*.

Στις 4 Μαΐου του 2009 κυκλοφόρησε το νέο του άλμπουμ υπό διαφορετική εταιρεία, με τίτλο *My Oracle Lives Uptown*.

Το 2010, ο Όρμπιτ ολοκλήρωσε τον προσωπικό του δίσκο *Pieces in Modern Style II*, ο οποίος κυκλοφόρησε από την εταιρεία Decca. Το ίδιο έτος, ο Όρμπιτ ολοκλήρωσε και μία συλλογή με τίτλο *Ministry of Sound: Odyssey*, η οποία περιλαμβάνει μία εκ νέου διασκευή της επιτυχίας "Fascinating Rhythm", από την εποχή που συνεργαζόταν με τους Bassomatic.

Ο Όρμπιτ εργάζεται περιστασιακά ως DJ στο μέρος "Circus" στο Soho Revue Bar στο κεντρικό Λονδίνο. Ο Όρμπιτ διαμένει μόνιμα στο βόρειο Λονδίνο και διατηρεί κατοικία και στο Λος Άντζελες ενώ το γραφείο και το στούντιό του βρίσκεται στο Λονδίνο, στο Hoxton Square.

Παραπομπές
----------

1. ↑  Εθνική Βιβλιοθήκη της Γερμανίας: (Γερμανικά, Αγγλικά) *Gemeinsame Normdatei*. 134477375. Ανακτήθηκε στις 13  Αυγούστου 2015.
2. ↑  *filmportal.de*. 01013c7ca14d4779b6ee3cb3d187dadc. Ανακτήθηκε στις 9  Οκτωβρίου 2017.
3. ↑  Ανακτήθηκε στις 14  Ιουνίου 2019.
4. 1 2 3  «Orbit, William | Encyclopedia.com». *www.encyclopedia.com*. Ανακτήθηκε στις 28 Νοεμβρίου 2023.
5. 1 2  Taraborrelli, Randy J. (2002). *Madonna: An Intimate Biography*. New York City: Simon & Schuster. σελ. 303. ISBN ISBN 0-7432-2880-4 Check `|isbn=` value: invalid character (βοήθεια).
6. 1 2  «Orbit switches from Madonna to Tennyson with live Radio 3 epic | Books | The Observer». *web.archive.org*. 2 Οκτωβρίου 2013. Αρχειοθετήθηκε από το πρωτότυπο στις 2 Οκτωβρίου 2013. Ανακτήθηκε στις 28 Νοεμβρίου 2023. CS1 maint: Unfit url (link)
7. ↑  «William Orbit | Artist | GRAMMY.com». *www.grammy.com*. Ανακτήθηκε στις 28 Νοεμβρίου 2023.
8. ↑  «Travis, Aguilera, Madonna Win Ivor Novello Awards». *MTV* (στα Αγγλικά). Ανακτήθηκε στις 28 Νοεμβρίου 2023.
9. 1 2  «Looking back: The Ivors». *www.prsformusic.com* (στα Αγγλικά). Ανακτήθηκε στις 28 Νοεμβρίου 2023.
10. ↑  «William Orbit». *The Talks* (στα Αγγλικά). 31 Αυγούστου 2022. Ανακτήθηκε στις 28 Νοεμβρίου 2023.
11. ↑   *Etienne Daho - Pop Satori*, 1986-04, ανακτήθηκε στις 2023-11-28
12. ↑   *Prince - Batdance (The Batmix)*, 1989, ανακτήθηκε στις 2023-11-28
13. ↑   *Seal - Killer Dance (William Orbit Remixes)*, 1991, ανακτήθηκε στις 2023-11-28
14. ↑   *One Dove - Breakdown*, 1993, ανακτήθηκε στις 2023-11-28
15. ↑  «Samuel Barber: Adagio for Strings (Platoon)». *Classic FM* (στα Αγγλικά). Ανακτήθηκε στις 28 Νοεμβρίου 2023.
16. ↑   *The Electric Chamber - Pieces In A Modern Style*, 1995, ανακτήθηκε στις 2023-11-28
17. ↑   *William Orbit - Barber's Adagio For Strings (Ferry Corsten Mix)*, 1999, ανακτήθηκε στις 2023-11-28
18. ↑  EDMclassics (24 Ιανουαρίου 2021). «William Orbit - Barber's Adagio For Strings (Ferry Corsten Remix) (1999)». *EDMclassics* (στα Αγγλικά). Ανακτήθηκε στις 28 Νοεμβρίου 2023.
19. ↑  «William Orbit». *The Talks* (στα Αγγλικά). 31 Αυγούστου 2022. Ανακτήθηκε στις 7 Δεκεμβρίου 2023.
20. ↑  «William Orbit, Beck and Pink biography». *Last.fm* (στα Αγγλικά). Ανακτήθηκε στις 28 Νοεμβρίου 2023.
21. ↑   *Finley Quaye & William Orbit - Dice*, 2003, ανακτήθηκε στις 2023-11-28
22. ↑  Vanmaele, Bart. «Arioso - Madonna song lyrics Bach Cantata, Wonderland | Mad-Eyes». *www.mad-eyes.net* (στα Αγγλικά). Ανακτήθηκε στις 28 Νοεμβρίου 2023.
23. ↑   *Electrical Storm - William Orbit Mix*, 2002-01-01, ανακτήθηκε στις 2023-11-28
24. ↑   *U2 - Electrical Storm*, 2002-10-21, ανακτήθηκε στις 2023-11-28
25. ↑  Larkin, Colin (1998). *The Virgin Encyclopedia of Dance Music (πρώτη έκδοση)*. Μεγάλη Βρετανία: Virgin Books. σελ. 143. ISBN 0-7535-0252-6.
26. ↑   *William Orbit - Stereo Odyssey - A KCRW Radio Transmission, 1996*, ανακτήθηκε στις 2023-11-28
27. ↑   *William Orbit - Strange Cargo III*, 1993, ανακτήθηκε στις 2023-11-28
28. ↑  Hickling, Alfred (2007-07-10). «William Orbit» (στα αγγλικά). *The Guardian*. ISSN 0261-3077.. Ανακτήθηκε στις 2023-11-28.
29. ↑   *William Orbit - Orbit Symphonic*, 2014-04-30, ανακτήθηκε στις 2023-11-28
30. ↑   *William Orbit - My Oracle Lives Uptown*, 2009, ανακτήθηκε στις 2023-11-28

Εξωτερικοί σύνδεσμοι
--------------------

* Επίσημη ιστοσελίδα
* Ουίλιαμ Όρμπιτ στο Discogs
* Ουίλιαμ Όρμπιτ στο IMDb

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 22335152
* **Europeana**: agent/base/62355
* LCCN: n92013590
* ISNI: 0000 0001 1873 8351
* GND: 134477375
* SUDOC: 078062411
* BNF: cb139683186 (data)
* BIBSYS: 1096317
* MusicBrainz: a7412cd0-e0b8-4fa1-8d24-75bb92a84946
* NKC: xx0043606

 |

 |


|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα William Orbit  της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |